CELEX: 52015PC0666
Language: bg
Date: 2015-12-18
Title: Предложение за РЕШЕНИЕ НА СЪВЕТА за определяне на позицията на ЕС за препоръка на Съвместния комитет за обратно приемане, създаден съгласно Споразумението за обратно приемане между Европейската общност и Руската федерация, по отношение на молбите за обратно приемане, изискващи организирането на интервюта

ЕВРОПЕЙСКА КОМИСИЯ
            Брюксел, 18.12.2015
            COM(2015) 666 final
            2015/0305(NLE)
            Предложение за
            РЕШЕНИЕ НА СЪВЕТА
            за определяне на позицията на ЕС за препоръка на Съвместния комитет за обратно приемане, създаден съгласно Споразумението за обратно приемане между Европейската общност и Руската федерация, по отношение на молбите за обратно приемане, изискващи организирането на интервюта
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               Споразумението между Европейския съюз и Русия за обратно приемане влезе в сила на 1 юни 2007 г. Съгласно член 19, параграф 1, буква б) от Споразумението Съвместният комитет за обратно приемане има задачата „да взема решения относно договорености, необходими за еднаквото изпълнение на Споразумение[то]“. Съгласно член 6, параграф 3 от Прoцедурния правилник на Комитета, приет с негово Решение № 1/2007 от 25 юли 2007 г., Комитетът може да приема препоръки.
            
            
               На 2 юни 2009 г. Съвместният комитет за обратно приемане прие първа препоръка по отношение на молбите за обратно приемане, изискващи организирането на интервюта. Оказа се, че тази препоръка следва да се изясни допълнително чрез втора препоръка, която да предостави насоки относно пренасрочването на интервюта, когато сроковете за организирането на интервютата не могат да бъдат спазени.
            
            
               2.РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
            
               Проектът за препоръка, приложен към настоящото предложение за решение на Съвета, беше обсъден и договорен с руската страна по време на 12-то, 13-то и 14-то заседание на Комитета и бе изготвен в тясно сътрудничество с държавите членки, които също бяха представени по време на обсъжданията на Комитета по този въпрос. При липсата на планирано заседание на работната група „Интеграция, миграция и експулсиране“, на 20 октомври 2014 г. Комисията се консултира със съветниците по правосъдие и вътрешни работи относно посочения проект на препоръка, като не бяха направени забележки.
            
            
            
               3. ФИНАСОВО ОТРАЖЕНИЕ И ОТРАЖЕНИЕ ВЪРХУ БЮДЖЕТА
            
            
               Настоящото предложение няма отражение върху бюджета на ЕС.
            
            
               2015/0305 (NLE)
            
            
               Предложение за
            
            
               РЕШЕНИЕ НА СЪВЕТА
            
            
               за определяне на позицията на ЕС за препоръка на Съвместния комитет за обратно приемане, създаден съгласно Споразумението за обратно приемане между Европейската общност и Руската федерация, по отношение на молбите за обратно приемане, изискващи организирането на интервюта
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 79, параграф 3 във връзка с член 218, параграф 9 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)Споразумението от 25 май 2006 г.
                  1
                между Европейската общност и Руската федерация за обратно приемане (наричано по-долу „Споразумението за обратно приемане“) влезе в сила на 1 юни 2007 г.
            
            
               (2)С член 19 от Споразумението за обратно приемане се създава Съвместен комитет за обратно приемане, който отговаря за задачите, посочени в този член.
            
         
         
            
               (3)Съгласно член 19, параграф 1, буква б) от Споразумението за обратно приемане Съвместният комитет за обратно приемане трябва да взема решения относно договорености, необходими за еднаквото изпълнение на Споразумението.
            
            
               (4)Интервюто е един от елементите на процедурата за обратно приемане, предвидена в Споразумението, и съгласно член 9, параграф 4 следва да се организира, когато нито един от документите, изброени в приложения 2 и 3 към Споразумението, не може да бъде приложен от молещата страна към молбата за обратно приемане.
            
            
               (5)На 2 юни 2009 г. Съвместният комитет за обратно приемане прие първа препоръка по отношение на молбите за обратно приемане, изискващи организирането на интервюта. Оказа се, че тази препоръка следва да се изясни допълнително чрез втора препоръка, която да предостави насоки относно пренасрочването на интервюта, когато сроковете за организиране на интервюта не могат да бъдат спазени. 
            
            
               (6)Поради това е целесъобразно да се определи позицията на Съюза по отношение на препоръката относно молбите за обратно приемане, изискващи организирането на интервюта, която да бъде приета от Комитета,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               1. Позицията, която да бъде възприета от Европейския съюз в рамките на Съвместния комитет за обратно приемане, създаден с член 19 от Споразумението между Европейската общност и Руската федерация за обратно приемане, относно приемането на препоръката по отношение на молбите за обратно приемане, изискващи организирането на интервюта, се основава на проекта на препоръка на Съвместния комитет за обратно приемане, приложен към настоящото решение.
            
            
               2. Внасянето на незначителни технически поправки в проекта на препоръка на Съвместния комитет за обратно приемане може да бъде одобрено от представителите на Съюза в Съвместния комитет, без да е необходимо допълнително решение на Съвета.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  ОВ L 129 от 17 май 2007 г., стр. 40.
               
            
      
    ---documentbreak--- 
      
         
               ЕВРОПЕЙСКА КОМИСИЯ
            Брюксел, 18.12.2015
            COM(2015) 666 final
            ПРИЛОЖЕНИЕ
            към
            Предложение за решение на Съвета
            за определяне на позицията на Общността за препоръка на Съвместния комитет за обратно приемане, създаден съгласно Споразумението за обратно приемане между Европейската общност и Руската федерация, по отношение на молбите за обратно приемане, изискващи организирането на интервюта
            
               
         
         
            
               ПРЕПОРЪКА № 2 НА СЪВМЕСТНИЯ КОМИТЕТ ЗА ОБРАТНО ПРИЕМАНЕ, СЪЗДАДЕН СЪС СПОРАЗУМЕНИЕТО МЕЖДУ РУСКАТА ФЕДЕРАЦИЯ И ЕВРОПЕЙСКИЯ СЪЮЗ ЗА ОБРАТНО ПРИЕМАНЕ ОТ 25 МАЙ 2006 Г.,
            
            
               по отношение на молбите за обратно приемане, изискващи организирането на интервюта
            
            
               от „ “ 
            
            
               КОМИТЕТЪТ,
            
            
               като се позовава на Споразумението между Руската федерация и Европейския съюз за обратно приемане от 25 май 2006 г. (наричано по-долу „Споразумението“), и по-специално член 19, параграф 1 от него и член 6, параграф 3 от Процедурния правилник на Съвместния комитет за обратно приемане от 25 юли 2007 г.,
            
            
               като има предвид, че интервюто е един от елементите на процедурата за обратно приемане, предвидена в Споразумението, и съгласно член 9, параграф 4 следва да се организира, когато нито един от документите, изброени в приложения 2 и 3 към Споразумението, не може да бъде приложен от молещата страна към молбата за обратно приемане,
            
            
               като има предвид, че на 2 юни 2009 г. Комитетът прие Препоръка № 1 на Съвместния комитет за обратно приемане по отношение на молбите за обратно приемане, изискващи организирането на интервюта (наричана по-долу „Препоръка № 1“),
            
            
               като има предвид, че съгласно член 20, параграф 1, буква е) от Споразумението специалните договорености относно сроковете за обработка на молбите за обратно приемане могат да бъдат обхванати от двустранни протоколи за изпълнение,
            
            
               ПРЕПОРЪЧВА СЛЕДНОТО:
            
            
               1.В съответствие с параграф 2 от Препоръка № 1, ако срокът за организиране на интервю не е определен в съответните протоколи за изпълнение между Руската федерация и държавите — членки на ЕС, той следва да не надвишава 10 календарни дни от датата на получаване на молбата за обратно приемане, посочена в параграф 1 от Препоръка № 1.
            
            
               2.В случай че интервюто не е организирано в рамките на сроковете, посочени в параграф 1 от настоящата препоръка, или в случай на неявяване на лицето за интервюто, молещата държава и замолената държава предприемат необходимите контакти и мерки с цел организиране на интервюто без забавяне. 
            
            
               3.В случай че по време на срока, определен за организирането на интервю, молещата държава уведоми замолената държава относно отлагане на явяването на лицето за интервюто, срокът, посочен в параграф 1 от настоящата препоръка, или, когато е приложимо, срокът, предвиден в съответния протокол за изпълнение, следва да бъде удължен до датата, посочена в уведомлението.
            
            
               4.Срокът за организиране на интервю, при който се вземат предвид обстоятелствата, споменати в параграф 3 от настоящата препоръка, следва да не надвишава 60 календарни дни от датата на получаване на молбата за обратно приемане, освен ако особени обстоятелства по случая оправдават организиране на интервюто след изтичането на посочения период от време.
            
            
               За Руската федерация 
                     За Европейския съюз